CELEX: 22006D0879
Language: et
Date: 2006-09-27 00:00:00
Title: 2006/879/EÜ: AKV-EÜ suursaadikute komitee otsus nr 5/2006, 27. september 2006 , mis käsitleb põllumajanduse ja maapiirkondadega seotud koostöö tehnilise keskuse personalieeskirja

12.12.2006   
            
            
               ET
            
            
               Euroopa Liidu Teataja
            
            
               L 350/13
            
         
      AKV-EÜ SUURSAADIKUTE KOMITEE OTSUS nr 5/2006,
   27. september 2006,
   mis käsitleb põllumajanduse ja maapiirkondadega seotud koostöö tehnilise keskuse personalieeskirja
   (2006/879/EÜ)
   AKV-EÜ SUURSAADIKUTE KOMITEE,
   võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000, (1) edaspidi “Cotonou leping”, eriti selle III lisa artikli 2 lõiget 6,
   võttes arvesse nõukogus kokku tulnud liikmesriikide valitsuste esindajate vahel 12. septembril 2000 sõlmitud siselepingut ühenduse abi rahastamise ja haldamise kohta vastavalt Cotonou lepingu finantsprotokollile,
   võttes arvesse komisjoni ettepanekut, mis on koostatud koostöös põllumajanduse ja maapiirkondadega seotud koostöö tehnilise keskusega,
   ning arvestades, et pärast Cotonou lepingule allakirjutamist kinnitab suursaadikute komitee põllumajanduse ja maapiirkondadega seotud koostöö tehnilise keskuse, edaspidi “keskus” personalieeskirja,
   ON VASTU VÕTNUD JÄRGMISE PÕLLUMAJANDUSE JA MAAPIIRKONDADEGA SEOTUD KOOSTÖÖ TEHNILISE KESKUSE PERSONALIEESKIRJA:
   I JAOTIS
   ÜLDSÄTTED
   Artikkel 1
   1.   Käesolevaga kehtestatakse personalieeskiri, edaspidi “eeskiri”, võttes arvesse põllumajanduse ja maapiirkondadega seotud koostöö tehnilise keskuse, edaspidi “keskuse”, tegevuse rahvusvahelist ja avalikku iseloomu. Eelkõige reguleerivad need töötajate õigusi ja kohustusi, teenistustingimusi, ametikohtade liigitust ja teenistuse lõppemist; töötingimusi; töö tasustamist ja sotsiaaltoetusi, distsiplinaarmeetmeid ja kaebuste esitamise korda.
   2.   Keskuse haldusnõukogu, edaspidi “haldusnõukogu”, võib käesoleva eeskirjaga sätestatud piirides võtta vastu keskuse direktori, edaspidi “direktor”, esitatud sisekorraeeskirja käsitlevaid ettepanekuid või selle muudatusi, mille eesmärk on käesoleva eeskirja põhimõtteid täpsustada, eelkõige käesolevas eeskirjas sõnaselgelt sätestatud aspektide suhtes.
   3.   Haldusnõukogu teavitab sisekorraeeskirjadega seotud vastuvõetud ettepanekutest või nimetatud eeskirjade muudatustest AKV-EÜ suursaadikute komiteed, edaspidi “komitee”, ja komisjoni võimalikult kiiresti ning hiljemalt kolmekümne tööpäeva jooksul pärast nende vastuvõtmist.
   Kui haldusnõukogu peab seda vajalikuks, võib ta otsustada, et tema poolt vastu võetud sisekorraeeskirju puudutavaid ettepanekuid või muudatusi kohaldatakse ajutiselt ja teatud tingimustel. Kohaldamise alguskuupäev ei tohi olla varasem kui haldusnõukogu otsuse vastuvõtmise kuupäev.
   Hiljemalt kolm kuud pärast teatamist komitee kas kiidab uued sisekorraeeskirjad heaks või teeb neisse muudatusi.
   4.   Keskuse direktori ja teenistujate (artikli 2 tähenduses) suhtes kohaldatava õigusliku raamistiku moodustavad Cotonou leping, Madalmaade ja keskuse vahel sõlmitud peakorteri leping, keskuse põhikiri ja töökord, käesolev eeskiri ja selle lisad, mis on eeskirja lahutamatu osa, keskuse finantseeskiri, käesoleva eeskirja jõustumise järel lõigete 2 ja 3 alusel vastu võetud sisekorraeeskirjad, direktori poolt vastu võetud rakenduseeskirjad ning vajaduse korral haldusnõukogu nõusolekul kas töötaja töölevõtmise hetkel või hiljem kirjalikult vastu võetud eritingimused.
   Artikkel 2
   1.   Käesolevas eeskirjas määratletakse tingimused, mida kohaldatakse järgmiste isikute suhtes:
   
               —
            
            
               keskuse direktor,
            
         
               —
            
            
               keskuse töötajad,
            
         
               —
            
            
               keskuse kohalikud töötajad.
            
         2.   Keskuse töötaja käesoleva eeskirja tähenduses on igaüks, kes on direktori poolt alla kirjutatud tähtajalise lepingu alusel tööle võetud vastavalt artikli 6 lõike 2 punktidele a ja b ning kooskõlas nendes ettenähtud tingimuste ja piirangutega.
   3.   Keskuse kohalik töötaja käesoleva eeskirja tähenduses on igaüks, kes on kooskõlas kohalike tavadega tähtajalise lepingu alusel keskusse tööle võetud artiklis 7 nimetamata füüsiliste tööde tegemiseks või teenuste osutamiseks.
   4.   Mis tahes käesoleva eeskirja viidet meessoost isikule käsitatakse samuti viitena naissoost isikule ja vastupidi, kui kontekstis ei ole selgelt tähistatud teisiti.
   Artikkel 3
   1.   Haldusnõukogu kiidab direktori ettepanekul heaks astmete 2.A ja 2.B töötajate töölevõtmise ja töötajate lepingute uuendamise, pikendamise või lõpetamise ning võimalikud ühe või mitme töötajaga seotud eritingimused.
   Kohalike töötajate töölevõtmise ning nende lepingute uuendamise, pikendamise või lõpetamise üle otsustab direktor tavakorras ning kooskõlas direktori ettepanekul haldusnõukogu poolt vastu võetud sisekorraeeskirjadega.
   2.   Direktor taotleb kõikides töötajate töölevõtmise ning nende lepingute uuendamise, pikendamise või lõpetamisega seonduvates küsimustes haldusnõukogu nõusolekut. Nimetatud küsimused seonduvad näiteks vabade töökohtade, nende täitmiseks avaldatava teabe, kandideerimise ning valikumeetodite ja -kriteeriumidega.
   Artikkel 4
   1.   Asutatakse:
   
               —
            
            
               personalikomitee
               ning
            
         
               —
            
            
               töölevõtmise ja edutamise komitee,
            
         kes täidavad neile käesoleva eeskirjaga pandud kohustusi.
   Nimetatud komiteede koosseis ja töökord määratakse kindlaks kooskõlas V lisa sätetega.
   2.   Personalikomitee esindab töötajate huve suhetes keskusega ning tagab keskuse ja töötajate vahelise suhtluse. Komitee aitab kaasa keskuse tõhusale tööle, võimaldades töötajatel väljendada oma arvamust ning oma seisukohti neid puudutavates küsimustes.
   Personalikomitee võib teha direktorile ettepanekuid, mille eesmärk on parandada töötajate töö- või elutingimusi.
   3.   Direktorit tuleb teavitada personalikomitee valimistest, esitatud kandidaatidest ja hääletuse tulemustest.
   Direktor edastab personalikomitee liikmete nimed haldusnõukogule.
   Direktor tagab personalikomiteele tema ülesannete täitmiseks vajalikud tingimused.
   4.   Direktor moodustab iga eelarves ettenähtud vaba ametikoha täitmiseks või igaks edutamiseks (mis on seotud tähtajatu lepinguga) töölevõtmise ja edutamise komitee.
   Artikkel 5
   Keskus võib kasutada lähetuses viibivate ekspertide või kolmandate isikute käest töötasu saavate ekspertide abi. Nimetatud ekspertide suhtes kohaldatakse direktori ettepanekul haldusnõukogu poolt vastu võetud sisekorraeeskirju.
   Lähetuses viibiv ekspert on riigi või rahvusvahelise organisatsiooni ametnik või erasektori töötaja, kellel on keskuse töötajalt nõutava kvalifikatsiooniga võrdne kvalifikatsioon ning kes on ajutiselt lähetatud keskusse või kes on vahetustöötaja esimeses lõigus osutatud sisekorraeeskirjade alusel.
   II JAOTIS
   TÖÖTAJAD
   I PEATÜKK
   Ametissenimetamine – palgaastmete klassifikatsioon – personalinimekiri
   Artikkel 6
   1.   Töötajaid võib ametisse nimetada üksnes juhul, kui käesolevas eeskirjas ettenähtud tingimustel täidetakse vaba ametikoht, mis on nimetatud kooskõlas artikli 10 eelarvele lisatud personalinimekiri.
   2.   Töötajad võetakse tööle järgmist tüüpi lepingute alusel:
   
               a)
            
            
               
                  Tähtajatu leping
               
               Haldusnõukogu poolt heaks kiidetud leping eeldab, et:
               
                           —
                        
                        
                           on olemas vajalikud rahalised vahendid,
                        
                     
                           —
                        
                        
                           isik töötab rahuldavalt kooskõlas artikliga 30,
                        
                     
                           —
                        
                        
                           töötaja ülesandeid on endiselt vaja täita,
                        
                     
                           —
                        
                        
                           töötaja suudab lepingus sätestatud ülesandeid täita.
                        
                     Tuleb märkida, et tähtajatu lepingu kestus ei tähenda, et tegemist on alalise lepinguga.
               Mis tahes lepingu võib lõpetada distsiplinaarmeetmete puhul.
            
         
               b)
            
            
               
                  Tähtajaline leping
               
               
                           —
                        
                        
                           Direktori poolt heaks kiidetud leping töötajaga, kes võetakse tööle, et täita keskuse eelarvele lisatud personalinimekirjas nimetatud ametikoht, mida eelarveasutus käsitab ajutisena. Sellise lepingu kestus võib olla maksimaalselt kaks aastat, seda võib pikendada üksnes kahel korral ning selle kogukestus ei või ületada viit aastat.
                        
                     
                           —
                        
                        
                           Direktori poolt heaks kiidetud leping töötajaga, kes võetakse tööle, et täita keskuse hallatavate programmide või vahendite raames loodud ametikoht.
                        
                     
         
               c)
            
            
               
                  Lühiajaline leping
               
               
                           —
                        
                        
                           Direktori poolt heaks kiidetud leping töötajaga, kes võetakse tööle, et täita kas osa- või täisajaga ülesandeid, mis ei ole seotud ühegi keskuse eelarvele lisatud personalinimekirjas nimetatud ametikohaga. Sellise lepingu kestus võib olla maksimaalselt aasta, seda võib pikendada üksnes kahel korral ning selle kogukestus ei või ületada kaht aastat.
                        
                     
                           —
                        
                        
                           Töötaja töölevõtmist käsitlevas lepingus, mis koostatakse I lisas esitatud vormi alusel, täpsustatakse tähtajatu lepingu jõustumise kuupäev, töötaja kategooria, palgaaste ja järk ning töötaja kohustus täita käesoleva eeskirja sätteid.
                        
                     
         Artikkel 7
   1.   Ametikohad, mille suhtes kohaldatakse käesolevat eeskirja, jagunevad vastavalt ülesannete iseloomule ja tasemele nelja kategooriasse, mida tähistatakse hierarhiliselt nimetustega “direktor”, “spetsialist”, “kantseleitöötaja” ja “abitöötaja”.
   2.   Iga kategooria jaguneb palgaastmeteks ja iga palgaaste järkudeks.
   Kategooriad, palgaastmed (ja neile vastavad ülesanded) ning järgud on muu teabe hulgas nimetatud II lisa tabelis. Nimetatud tabeli alusel võtab direktor vastu igale keskuse ametikohale vastava ametikirjelduse.
   3.   “Spetsialisti” kategooria hõlmab arendamise valdkonnas juhtimise, väljatöötamise ja uurimisega seotud ülesandeid, mille täitmiseks on vaja kõrgharidusele vastavaid teadmisi. Kategoorias on neli palgaastet:
   
               a)
            
            
               aste 2.A ja aste 2.B – “peaspetsialist”, kelle ülesannete täitmiseks peab olema ülikoolidiplom või sellele vastav tunnistus, mille alusel saab õpinguid jätkata kõrgemal tasemel, ning pärast diplomi saamist vastavalt vähemalt kahekümne või viieteistkümne aasta pikkust erialast töökogemust;
            
         
               b)
            
            
               aste 2.C ja aste 2.D – “spetsialist”, kelle ülesannete täitmiseks peab olema ülikoolidiplom või sellele vastav tunnistus, mille alusel saab õpinguid jätkata kõrgemal tasemel, ning pärast diplomi saamist vastavalt vähemalt kümne või viie aasta pikkust erialast töökogemust.
            
         Haldusnõukogu määrab palgaastme 2.A ametikohtade arvu kindlaks direktori ettepanekul.
   4.   “Kantseleitöötaja” kategoorias on kolm palgaastet:
   
               a)
            
            
               kaks palgaastet: “vanemassistent” ja “sekretariaadi assistent”:
               
                           —
                        
                        
                           astme 3.A ülesannete täitmiseks peab olema kõrgharidust tõendav diplom või sellele vastav asjakohase eriala kvalifikatsioon, ning pärast kvalifikatsiooni omandamist vähemalt kümne aasta pikkune erialane töökogemus,
                        
                     
                           —
                        
                        
                           astme 3.B ülesannete täitmiseks peab olema keskharidust tõendav diplom või sellele vastav asjakohase eriala kvalifikatsioon, sekretäre ette valmistava tunnustatud koolitusasutuse diplom ning pärast kvalifikatsiooni omandamist vähemalt viie aasta pikkune erialane töökogemus;
                        
                     
         
               b)
            
            
               aste 3.C – “sekretär”, kelle ülesannete täitmiseks peab olema keskharidust tõendav diplom või sellele vastav asjakohase eriala kvalifikatsioon ning pärast kvalifikatsiooni omandamist vähemalt kolme aasta pikkune erialane töökogemus.
            
         5.   “Abitöötaja” kategoorias on palgaaste 4.A – “tehniline töötaja”, kes teeb füüsilist või abitööd ning kelle ülesannete täitmiseks peab olema algharidust tõendav diplom, võimalusel seda täiendavad tehnilised teadmised ning vähemalt kahe aasta pikkune töökogemus.
   Artikkel 8
   1.   Töötaja ametissenimetamise hetkel määrab tema kategooria, palgaastme ja järgu direktor vastavalt eelarvele ja kooskõlas direktori ettepanekul haldusnõukogu poolt vastu võetud sisekorraeeskirjadega.
   2.   Töötaja asub tööle oma palgaastme esimesel järgul.
   Direktor võib töötaja väljaõpet ja töökogemust arvestades siiski töötajale vastu tulla ning võtta ta tööle palgaastme teisel järgul.
   3.   Kui töötaja viiakse üle ametikohale, mis vastab kõrgemale astmele kui see, millisesse ta tööle asudes nimetati, tuleb tema lepingut muuta.
   Artikkel 9
   1.   Direktor nimetab iga töötaja ametikohale, millel tuleb täita tema kategooriale ja palgaastmele vastavaid ülesandeid, ning teeb seda üksnes keskuse huvides ja pööramata tähelepanu isiku kodakondsusele.
   2.   Töötaja edutamine üksuse juhiks või juhi asetäitjaks ükskõik millisel palgaastmel on alati funktsionaalse iseloomuga.
   3.   Töötajate ametissenimetamine kajastab võimaluse korral keskuse AKV-EÜ pariteetsust.
   Artikkel 10
   Keskuse iga-aastasele eelarvele lisatud tabelis määratakse iga kategooria ning iga astme ametikohtade arv ja täpsustatakse vabad ametikohad.
   II PEATÜKK
   Õigused ja kohustused
   Artikkel 11
   1.   Töötaja peab täitma oma tööülesandeid ja käituma, pidades silmas üksnes keskuse huve; ta ei tohi taotleda ega vastu võtta juhtnööre üheltki valitsuselt ega keskuseväliselt asutuselt, organisatsioonilt ega isikult.
   2.   Töötaja ei tohi direktori loata üheltki valitsuselt ega ühestki muust keskusevälisest allikast vastu võtta ühtki teenet, kinki ega tasu, välja arvatud juhul, kui ta on enne tööleasumist või eripuhkuse ajal osutanud teenuseid ning talle tasutakse nende eest.
   Artikkel 12
   1.   Töötaja ei tohi teha tegu ega väljendada avalikult arvamust, mis võib kahjustada tema ametialast väärikust või keskuse mainet.
   2.   Töötaja peab hoiduma tasustatud või tasustamata tegevusest, mis võib mõjutada tema sõltumatust või kahjustada keskuse huve.
   Artikkel 13
   Kui töötaja seaduslik abikaasa või isik, kellega ta koos elab, töötab ning saab selle eest tasu, peab töötaja sellest teatama direktorile.
   Kui selline töö ei sobi kokku töötaja tegevuse või keskuse huvidega ning kui töötaja ei saa kinnitada, et see lõpetatakse kindlaksmääratud mõistliku aja jooksul, teeb direktor haldusnõukogule ettepaneku võtta vastu otsus töötaja ametikohale jätmise, tema lepingu lõpetamise või ajutise peatamise kohta.
   Artikkel 14
   Töötaja, kes peab ametikohustuste täitmisel tegema otsuse, mille täitmise või mille lahenduse suhtes tal on isiklik huvi, mis võib ohustada tema sõltumatust, peab sellest teatama direktorile.
   Artikkel 15
   Pärast töölt lahkumist peab töötaja käituma ausalt ja delikaatselt seoses teatavate ülesannete või eeliste vastuvõtmisega, mis on otseselt seotud keskusega.
   Artikkel 16
   1.   Töötaja ei tohi avaldada fakte ega teavet, mis on talle teatavaks saanud ametikohustuste täitmisel või seoses sellega. Ta ei tohi ühelegi füüsilisele ega juriidilisele isikule ühelgi kujul edastada dokumenti ega teavet, mida ei ole avalikustatud. See kohustus säilib tema suhtes kümne aasta jooksul pärast töölt lahkumist.
   2.   Töötaja ei tohi direktori loata üksi ega koostöös teiste isikutega avaldada ega lasta avaldada ühtki keskuse tegevusega seotud teksti. Direktor võib loa andmisest keelduda üksnes juhul, kui kavandatav avaldamine võib kahjustada keskuse huve.
   Artikkel 17
   Kõik õigused, sealhulgas autoriõigused ja muud intellektuaalomandiõigused, mis on seotud töötaja ametikohustuste täitmisega, kuuluvad keskusele.
   Artikkel 18
   Töötaja peab elama paigas, kus asub tema töökoht, või töökohast nii kaugel, et see ei sega teda ametikohustuste täitmisel.
   Artikkel 19
   1.   Hoolimata töötaja palgaastmest peab ta abistama ja nõustama endast kõrgema astme töötajaid. Töötaja vastutab talle antud ülesannete täitmise eest.
   2.   Töötaja, kes peab tagama osakonna toimimise, vastutab kõrgema astme töötajate ees talle usaldatud võimu ja tema poolt antud käskude täitmise eest. Tema alluvate vastutus ei vabasta teda tema enda vastutusest.
   3.   Kui saadud käsk tundub töötajale määrustevastane või kui ta leiab, et käsu täitmine võib kaasa tuua tõsiseid probleeme, peab ta oma arvamust vajaduse korral kirjalikult väljendama oma vahetule ülemusele. Kui too kinnitab käsu kirjalikult, peab töötaja selle täitma, välja arvatud juhul, kui käsk on kriminaalõiguse vastane või ohustab tema julgeolekut.
   Artikkel 20
   1.   Töötaja peab osaliselt või täielikult hüvitama kahju, mida ta on keskusele tekitanud tõsiste ametialaste eksimustega, mis on toime pandud tema ametikohuste täitmisel või seoses sellega.
   2.   Põhjendatud hüvitamisotsuse võtab direktori ettepaneku alusel vastu haldusnõukogu pärast seda, kui on täidetud kõik distsiplinaarmenetluse nõuded.
   Artikkel 21
   1.   Keskuse töötajale antakse privileege või immuniteete üksnes keskuse huvides. Töötajat ei vabastata isiklike kohustuste ega kehtivate õigusaktide täitmisest, välja arvatud Cotonou lepingu privileege ja immuniteete käsitleva protokolli sätete raames, mida kohaldatakse keskuse ja selle töötajate suhtes, ning vajaduse korral peakorteri lepingu raames.
   2.   Iga kord, kui nimetatud privileegid või immuniteedid on ohus, peab asjaomane töötaja sellest viivitamata teatama direktorile.
   Artikkel 22
   1.   Keskus aitab töötajat tema ametikoha või tööülesannete tõttu tema või tema pereliikmete suhtes toime pandud ähvarduste, mõnituste, solvangute, laimamise või rünnete toimepanijate vastu süüdistuse esitamisel. Keskus hüvitab solidaarselt kahju, mida töötajale on sellega tekitatud, juhul kui töötaja ei sattunud kahju ohvriks tahtlikult ega tõsise hooletuse tõttu ning kui teo toimepanija ei ole talle kahju hüvitanud.
   2.   Keskus soodustab töötaja ametialast enesetäiendust, kui see on vajalik keskuse töö tõhusaks toimimiseks ning on kooskõlas keskuse huvidega.
   Artikkel 23
   Töötajal on ühinemisõigus. Ta võib kuuluda näiteks ameti- või kutseorganisatsioonidesse. Selliste organisatsioonide ülesannete täitmine ei saa töötajat kuidagi kahjustada.
   Artikkel 24
   1.   Töötajad võivad esitada direktorile taotlusi oma ametikohustustega seotud küsimustes.
   2.   Käesoleva eeskirja alusel vastu võetud üksikotsused tuleb viivitamata kirjalikult edastada asjaomasele isikule.
   3.   Otsus, millega töötajat milleski süüdistatakse, peab olema põhjendatud.
   Artikkel 25
   1.   Iga töötaja kohta võib avada üksnes ühe individuaalse toimiku. Toimik peab sisaldama:
   
               —
            
            
               kõiki dokumente, mis on seotud tema administratiivse olukorraga, ning kõiki aruandeid tema pädevuse, tööjõudluse või töökäitumise kohta,
            
         
               —
            
            
               töötaja märkusi nimetatud dokumentide kohta.
            
         Igal töötajal on õigus tutvuda kõigi tema toimikus sisalduvate dokumentidega. Pärast töölt lahkumist jääb talle see õigus maksimaalselt kaheks aastaks.
   Individuaalne toimik on konfidentsiaalne ning sellega võib tutvuda üksnes juhatuse ruumides. Teatavate dokumentide koopiad edastatakse Rahvusvahelise Tööorganisatsiooni halduskohtule, kui kohus arutab töötajaga seotud kohtuasja ning kui kohus seda taotleb.
   2.   Töötaja individuaalses toimikus sisalduv dokument, mis on seotud esimese raskusastme distsiplinaarmeetmega artikli 55 lõike 2 tähenduses, tühistatakse kolme aasta pärast, kui asjaomase töötaja suhtes ei ole samal ajal rakendatud uut distsiplinaarmeedet.
   III PEATÜKK
   Töölevõtmine – perioodiline hindamine – ametialane edutamine – teenistuse/lepingu lõppemine – ametist vabastamine
   1. jagu
   Töölevõtmine
   Artikkel 26
   1.   Töölevõtmise eesmärk on leida keskuse töötajateks võimalikult pädevaid, töökaid ja ausaid isikuid.
   2.   Töötaja valitakse konkursi alusel kooskõlas direktori ettepanekul haldusnõukogu poolt vastu võetud sisekorraeeskirjadega.
   3.   Lõikes 2 osutatud sisekorraeeskirjade alusel kehtestatud töölevõtmise protseduur peab olema avatud ja läbipaistev ning pakkuma osalemiseks ja töö leidmiseks ühesuguseid võimalusi kõigi Cotonou lepingule allakirjutanud riikide kodanikele.
   Töötajaid ei valita rassi, usu ega soo alusel.
   Ühtki ametikohta ei tohi määrata ühe kindla liikmesriigi kodanikele.
   Kui kandidaatide ametissenimetamiseks nõutav kutsekvalifikatsioon ja töökogemus on tasemelt võrdsed, lähtutakse töölevõtmisel võimalikult laiast geograafilisest alusest, mis hõlmab võimalikult paljude Cotonou lepingule allakirjutanud riikide kodanikke.
   Töötajate ametissenimetamine kajastab võimaluse korral keskuse AKV-EÜ pariteetsust.
   Artikkel 27
   1.   Kedagi ei saa ametisse nimetada:
   
               a)
            
            
               kui ta ei ole ühegi Cotonou lepingule allakirjutanud riigi kodanik;
            
         
               b)
            
            
               kui ta ei vasta töölevõtmist reguleerivatele seadustele, mida tema suhtes kohaldatakse seoses sõjaväeteenistusega;
            
         
               c)
            
            
               kui ta ei suuda tõestada, et on ametikohuste täitmiseks piisavalt pädev ja moraalne;
            
         
               d)
            
            
               kui teda ei ole tööle võetud artikli 26 lõikes 2 osutatud konkurentsil põhineva valikuprotseduuri tulemusel;
            
         
               e)
            
            
               kui ta ei vasta ametikohuste täitmiseks vajalikele füüsilise võimekuse tingimustele, mida tõendab keskuse määratud arsti teostatud tervisekontroll;
            
         
               f)
            
            
               kui ta ei tõesta, et valdab üht keskuse töökeeltest (prantsuse või inglise keelt) väga hästi ning teist piisavalt, et see võimaldaks tal täita oma ametikohustusi.
            
         2.   Iga töötaja esitab keskusele enne tööleasumist järgmised dokumendid:
   
               a)
            
            
               arstitõend, mis kinnitab, et ta on suuteline täitma ülesandeid, mille täitmiseks ta tööle võeti;
            
         
               b)
            
            
               tõend selle kohta, et ta on täitnud sõjaväeteenistuse kohustuse;
            
         
               c)
            
            
               tõend selle kohta, et ta on ühe Cotonou lepingule allakirjutanud riigi kodanik ning et tal on kodanikuõigused;
            
         
               d)
            
            
               dokumendid, mis tõendavad tema ning tema seadusliku abikaasa ja tema eestkoste all olevate laste perekonnaseisu.
            
         3.   Keskuse nõudmisel peab töötaja enne katseaja lõppu läbima keskuse arst-nõustaja juures tervisekontrolli.
   Artikkel 28
   1.   Et täita vabanenud ametikohti, algatab direktor pärast seda, kui on uurinud võimalusi nimetada nendele kohtadele keskuse töötajaid üleviimise või palgaastme või kategooria tõstmise teel vastavalt artiklitele 32 ja 33, konkursil põhineva avaliku töölevõtmise protseduuri kooskõlas artikli 4 lõikes 1, artikli 26 lõikes 2 ja V lisas osutatud eeskirjaga.
   2.   Töölevõtmise protseduuri võib algatada ka töötajate varunimekirja koostamiseks.
   Artikkel 29
   1.   Pärast töölevõtmist peab töötaja läbima kuue kuu pikkuse katseaja.
   2.   Töötaja, kes ei ole näidanud piisavat ametialast pädevust, et ta katseaja järel lõplikult tööle võetaks, vallandatakse. Direktor võib erandkorras katseaega siiski mitu korda pikendada, kuid kokku mitte kauem kui kuueks kuuks.
   3.   Kui töötaja ei saa katseaja või pikendatud katseaja jooksul haiguse, sünnituspuhkuse või õnnetuse tagajärjel ametikohustusi täita vähemalt kuu aega järjest, võib direktor katseaega vastavalt pikendada.
   4.   Ilma et see piiraks lõike 3 kohaldamist, ei või katseaeg kokku kesta kauem kui kaksteist kuud.
   5.   Töötaja võib katseaja jooksul töölt lahkuda mis tahes hetkel, teatades sellest kuu aega ette, välja arvatud juhul, kui on kokku lepitud teistsugune etteteatamisaeg.
   2. jagu
   Regulaarne hindamine – edutamine
   Artikkel 30
   1.   Iga kalendriaasta lõpus koostavad iga töötaja ülemused vastavalt direktori vastu võetud sisekorraeeskirjadele hindamisaruande töötaja pädevuse, tööjõudluse ja töökäitumise kohta.
   2.   Hindamisaruanne edastatakse töötajale. Töötaja võib aruandele lisada oma tähelepanekuid.
   Artikkel 31
   1.   Töötaja, kes on täitnud vähemalt kahel aastal järjest ühe ja sama palgaastme ja järgu tööülesandeid suurepäraselt ning kelle leping kehtib vähemalt kuu aega pärast nimetatud ajavahemikku, võidakse edutada sama palgaastme järgmisele järgule.
   2.   Eespool nimetatud edutamine ei toimu automaatselt, selle suhtes teeb otsuse direktor töötaja ülemuste hinnangu põhjal tema pädevuse, tööjõudluse ja töökäitumise kohta ning tema ülesannete keerukuse muutumise põhjal.
   Artikkel 32
   1.   Töötaja saab kõrgemale palgaastmele tõusta üksnes vaba ametikoha täitmiseks. Direktor võib töötaja nimetada oma palgaastmest järgmisele astmele kooskõlas haldusnõukogu poolt direktori ettepanekul vastu võetud sisekorraeeskirjadega.
   2.   Töötaja nimetamiseks sama kategooria kõrgemale palgaastmele tehakse valik kandideerivate töötajate vahel, kes on töötanud oma palgaastmel nõutava minimaalse aja jooksul, pärast nende teenete ja hindamisaruannete võrdlemist.
   3.   Töötaja võib edutada kõrgemasse kategooriasse üksnes pärast hindamisel põhinevat konkurssi kandideerivate töötajate vahel, kellel on nõutav väljaõpe ja kogemus ning kes on töötanud oma palgaastmel nõutava minimaalse aja jooksul. Töötaja nimetatakse järgmise kategooria alumisele palgaastmele.
   4.   Et töötajat saaks edutada kõrgemale palgaastmele või kõrgemasse kategooriasse, peab ta olema töötanud vähemalt kaks aastat ühel ja samal palgaastmel.
   Artikkel 33
   1.   Töötaja nimetatakse järgule, mille töötasu on kõige lähedasem eelmisel palgaastmel saadud tasuga.
   2.   Töötaja ei või uuel palgaastmel saada väiksemat põhipalka kui eelmisel palgaastmel.
   3.   Töötaja ei tohi rahaliselt kannatada, kui teda pole võimalik edutada, ent eelmisel palgaastmel oleks ta võidud nimetada kõrgemale järgule. Sellisel juhul tõuseb töötaja järgmisele järgule kuupäevast, mil tal oleks olnud õigus tõusta kõrgemale järgule eelmisel palgaastmel.
   3. jagu
   Töölt lahkumine – lepingu lõpetamine
   Artikkel 34
   Välja arvatud surma korral, lahkub töötaja töölt:
   
               1.
            
            
               töötaja lahkumisele eelnenud etteteatamisaja lõppedes. Etteteatamisaeg ei tohi olla lühem kui kolm kuud ega pikem kui kuus kuud, välja arvatud juhul, kui on kokku lepitud lühem etteteatamisaeg;
            
         
               2.
            
            
               keskuse etteteatamisaja lõppedes.
               Etteteatamisaeg on üks kuu iga töötatud aasta kohta, kuid mitte lühem kui kolm kuud ega pikem kui üheksa kuud. Etteteatamisaega ei hakata arvestama sünnitus- ega haiguspuhkuse ajal, tingimusel et see ei ole pikem kui kolm kuud. Lisaks peatatakse etteteatamisaja arvestamine sünnitus- või haiguspuhkuse ajal, võttes arvesse eespool nimetatud piiranguid;
            
         
               3.
            
            
               selle kuu lõpul, mil töötajal täitub 65 aastat;
            
         
               4.
            
            
               keskuse tõhusa toimimise huvides võib töötajaga sõlmitud lepingu lõpetada ebapädevuse või tööülesannete ebapiisava täitmise tõttu kooskõlas artikliga 55;
            
         
               5.
            
            
               kui keskus näiteks ebapiisava rahastamise tõttu suletakse, on töötajal õigus saada hüvitist ühe kuu brutopõhipalga ulatuses iga töötatud aasta kohta, ent mitte rohkem kui kaheteistkümne kuupalga ulatuses. Hüvitis arvestatakse töötaja viimase brutopõhipalga alusel;
            
         
               6.
            
            
               ametikoha kaotamise korral saab töötaja lõikes 2 osutatud teate ning tal on õigus saada lõikes 5 osutatud hüvitist.
            
         Artikkel 35
   Direktor võib töötajaga sõlmitud lepingu lõpetada ette teatamata:
   
               a)
            
            
               katseaja jooksul või selle lõppedes artikli 29 lõikes 2 ettenähtud tingimustel;
            
         
               b)
            
            
               juhul kui töötaja enam ei vasta artikli 27 lõikes 1 ettenähtud tingimustele;
            
         
               c)
            
            
               artiklis 36 osutatud juhul;
            
         
               d)
            
            
               artiklis 37 osutatud juhul.
            
         Artikkel 36
   1.   Pärast käesoleva jaotise VI peatükis ettenähtud distsiplinaarmenetlust võib töötajaga sõlmitud lepingu ette teatamata lõpetada, kui töötaja on tahtvalt või hooletuse tõttu jätnud oma kohustused täitmata. Lepingu lõpetamise otsuse teeb direktor pärast seda, kui töötajale on antud võimalus ennast kaitsta.
   2.   Enne lepingu lõpetamist võib töötaja lepingu artiklis 57 ettenähtud tingimustel peatada.
   3.   Kui töötaja kooskõlas lõikega 1 vallandatakse, võib direktor teha haldusnõukogule ettepaneku võtta töötajalt täielikult või osaliselt õigus hüvitistele ja kulude hüvitamisele, mis on ette nähtud artiklites 46 ja 52 osutatud sisekorraeeskirjades.
   Artikkel 37
   1.   Töötaja leping lõpetatakse ette teatamata kohe, kui direktor tõdeb, et töötaja on töölevõtmisel esitanud valeandmeid oma kutseoskuste või artikli 27 lõikes 1 ettenähtud tingimuste kohta.
   2.   Lõikes 1 osutatud juhul teeb lepingu lõpetamise otsuse direktori ettepanekul haldusnõukogu pärast seda, kui töötaja on ära kuulatud, ning pärast käesoleva jaotise VI peatükis ettenähtud distsiplinaarmenetlust.
   3.   Enne lepingu lõpetamist võib töötaja lepingu artiklis 57 ettenähtud tingimustel peatada.
   Artikli 36 lõike 3 sätted kuuluvad kohaldamisele.
   IV PEATÜKK
   Töötingimused
   1. jagu
   Tööaeg
   Artikkel 38
   1.   Tööajal on töötaja igal hetkel keskuse käsutuses.
   Normaalne tööaeg ei või siiski olla pikem kui kolmkümmend seitse ja pool tundi nädalas ning see jaguneb vastavalt direktori poolt vastu võetud sisekorraeeskirjade alusel määratud üldisele ajakavale.
   2.   Nõuetekohaselt põhjendatud juhtudel võib direktor lubada töötajal töötada poole kohaga, kui ta leiab, et see on keskuse huvides.
   Loa andmise tingimused määratakse direktori poolt vastu võetud rakenduseeskirjades.
   Artikkel 39
   1.   Erandjuhtudel või töökoormuse erandliku kasvu korral võib töötajalt nõuda, et ta teeks ületunde. Öösiti, pühapäeviti ja riigipühadel töötamist võib lubada üksnes kooskõlas direktori poolt vastu võetud rakenduseeskirjadega.
   2.   Töötaja tehtud ületundide kestus ei tohi olla suurem kui sada viiskümmend tundi kuue kuu jooksul.
   3.   “Spetsialist” ja “kantseleitöötaja” kategooria töötajad ei saa ületundide eest hüvitist ega lisatasu.
   Lõikes 1 osutatud eeskirjades määratud tingimustel on “abitöötaja” kategooria töötajatel õigus saada ületundide eest lisapuhkust või juhul, kui keskuse olukord ei võimalda ületunde kuue kuu jooksul hüvitada, saada automaatselt eraldatavat lisatasu, mis määratakse eespool nimetatud eeskirjades.
   2. jagu
   Puhkus
   Artikkel 40
   1.   Töötajal on kooskõlas direktori poolt vastu võetud rakenduseeskirjadega õigus saada kalendriaasta jooksul minimaalselt kakskümmend neli ja maksimaalselt kolmkümmend tööpäeva puhkust. Nimetatud eeskirjades määratakse puhkusepäevade ühelt aastalt teisele ülekandmise tingimused.
   2.   Lisaks iga-aastasele puhkusele võib direktor anda töötajale tema taotlusel erandkorras lisapuhkust. Sellise puhkuse andmise tingimused määratakse direktori ettepanekul haldusnõukogu poolt vastu võetud sisekorraeeskirjades.
   Artikkel 41
   Sõltumatult artiklis 40 ettenähtud puhkusest on naistöötajal arstitõendi ettenäitamisel õigus saada sünnituspuhkust, mille jooksul säilitatakse tema töötasu ning mis algab üldiselt kuus nädalat enne arstitõendis näidatud sünnituse oletatavat kuupäeva ning lõpeb üldiselt kümme nädalat pärast sünnituse kuupäeva, kuid ei või olla lühem kui kuusteist nädalat.
   Arsti loal võib sünnituspuhkus alata vähem kui kuus nädalat enne sünnituse oletatavat kuupäeva ning sellisel juhul lõppeda kümme nädalat pärast sünnituse kuupäeva, kusjuures nimetatud ajavahemikku võib pikendada aja võrra, mille jooksul töötaja jätkas töötamist alates kuuendast nädalast enne sünnituse täpset kuupäeva.
   Meestöötajal on lapse sünnikuupäevale järgneva kümne kuu jooksul õigus saada viis tööpäeva vanemapuhkust.
   Artikkel 42
   Kui töötaja tõendab, et ei saa tööülesandeid täita haiguse tõttu või õnnetuse tagajärjel, on tal täielik õigus saada haiguspuhkust kooskõlas direktori poolt vastu võetud sisekorraeeskirjadega. Keskus võib omal algatusel otsustada, et taotletakse meditsiinieksperdi arvamust.
   Artikkel 43
   Poole kohaga töötava töötaja puhkust vähendatakse poole kohaga töötamise aja eest poole võrra. Mahaarvatavad päevaosad arvestatakse välja proportsionaalselt kooskõlas direktori poolt vastu võetud rakenduseeskirjadega.
   Artikkel 44
   1.   Välja arvatud haiguse või õnnetuse korral, ei või töötaja töölt puududa ülemuse eelneva loata. Ilma et see piiraks distsiplinaarmeetmete rakendamist, arvatakse nõuetekohaselt tuvastatud põhjendamata puudumine maha töötaja puhkusest. Kui puhkusepäevi enam ei ole, kaotab töötaja vastava aja jooksul automaatselt õiguse saada töötasu.
   2.   Kui töötaja soovib veeta haiguspuhkuse töökohast eemal, peab ta selleks eelnevalt saama direktori loa.
   3.   Erandkorras võib töötaja oma taotlusel ja direktori nõusolekul saada isiklikel põhjustel palgata puhkust. Palgata puhkuse kogukestus ei tohi olla pikem kui üks aasta viieteistkümne aasta jooksul.
   Palgata puhkuse ajal ei ole töötajal õigust edutamisele kõrgemale järgule ning palgata puhkust ei arvata artikli 31 lõigetes 1 ja 2 osutatud minimaalse tööaja hulka.
   Palgata puhkuse suhtes kohaldatavad reeglid määratakse kindlaks direktori ettepanekul haldusnõukogu poolt vastu võetud sisekorraeeskirjades.
   4.   Iga järjest töötatud kaheksateistkümne kuu järel on töötajal, tema seaduslikul abikaasal ja lastel kooskõlas direktori ettepanekul haldusnõukogu poolt vastu võetud sisekorraeeskirjadega õigus saada pilet oma päritoluriiki ja tagasi.
   3. jagu
   Puhkepäevad
   Artikkel 45
   Puhkepäevade loendi kinnitab direktor.
   V PEATÜKK
   Töötasu ja kulude hüvitamine
   Artikkel 46
   1.   Direktori ettepanekul haldusnõukogu poolt vastu võetud sisekorraeeskirjades määratud tingimustel ning juhul, kui pole sõnaselgelt sätestatud teisiti, on töötajal õigus saada oma kategooriale, palgaastmele ja järgule vastavat töötasu ainuüksi seetõttu, et ta on tööle võetud.
   Ta ei saa sellest õigusest loobuda.
   2.   Töötasu koosneb põhipalgast, perehüvitistest ja muudest hüvitistest.
   Artikkel 47
   Töötasu arvestatakse ja makstakse välja eurodes.
   Artikkel 48
   Haldusnõukogu võib direktori ettepanekul otsustada, et töötasusid kohandatakse igal aastal Euroopa Liidu Nõukogus ühenduse ametnike töötasude suhtes kokku lepitud metoodika alusel.
   Artikkel 49
   Iga kategooria, palgaastme ja järgu põhipalk määratakse kindlaks II lisas toodud tabeli alusel.
   Artikkel 50
   1.   Perehüvitised, millele töötajal on õigus, määratakse artiklis 46 osutatud sisekorraeeskirjades ning on järgmised:
   
               a)
            
            
               eluasemetoetus;
            
         
               b)
            
            
               lapsetoetus;
            
         
               c)
            
            
               koolitoetus.
            
         2.   Töötaja, kes saab eelmises lõikes osutatud perehüvitisi, peab deklareerima mujalt saadavad samalaadsed hüvitised, mis arvatakse käesoleva eeskirja alusel makstavate hüvitiste summast maha.
   3.   Lapsetoetust võib suurendada kahekordseks direktori põhjendatud otsusega, mis põhineb meditsiinilistel tõenditel, mille on välja andnud keskuse osutatud arst ning mis tõendavad, et lapse vaimse või füüsilise puude tõttu lasub töötajal suur rahaline koormus.
   Artikkel 51
   Kui töötaja lepingu kehtivuse ajal sureb, on tema seaduslikul abikaasal või lastel õigus saada kadunu töötasu täies ulatuses töötaja surmale järgneva kuuenda kuu lõpuni.
   Artikkel 52
   Artiklis 46 osutatud sisekorraeeskirjades määratud tingimustel on töötajal õigus selliste kulude hüvitamisele, mis tal on tekkinud seoses tööleasumise, ametikoha vahetamise, korralise puhkusega päritoluriigis või lepingu lõpetamisega ning samuti ametikohustuste täitmisel või seoses sellega, ilma et see piiraks artikli 36 lõike 3 kohaldamist.
   Artikkel 53
   1.   Töötaja, tema seadusliku abikaasa või tema eestkoste all oleva lapse surma korral hüvitab surnukeha töötaja päritoluriiki transportimise kulud keskus. Keskus võib selleks maksta avanssi.
   Samuti hüvitab keskus surnud töötaja eelmises lõikes osutatud lähedaste reisikulud ning nende isiklike asjade ja pagasi transportimise kulud, kui nad naasevad surnud töötaja päritoluriiki.
   2.   Kui töötaja sureb lähetuses viibides, hüvitab surnukeha töötaja päritoluriiki transportimise kulud keskus.
   Artikkel 54
   Mis tahes alusetult saadud summa tuleb tagastada, kui saaja oli väljamakse põhjendamatusest teadlik või kui see oli nii ilmselt põhjendamatu, et isik ei saanud seda mitte teada. Tagasimaksetingimused kinnitab direktor.
   VI PEATÜKK
   Distsiplinaarmeetmed
   Artikkel 55
   1.   Käesolevas eeskirjas sätestatud kohustuste tahtlik või ettevaatamatusest tingitud täitmatajätmine toob kaasa distsiplinaarkaristuse.
   2.   Distsiplinaarkaristused on järgmised:
   
               —
            
            
               esimese raskusastme karistused:
               
                           a)
                        
                        
                           kirjalik hoiatus;
                        
                     
                           b)
                        
                        
                           noomitus,
                        
                     
         
               —
            
            
               teise raskusastme karistused:
               
                           a)
                        
                        
                           madalamale järgule määramine;
                        
                     
                           b)
                        
                        
                           madalamale palgaastmele või madalamasse kategooriasse määramine;
                        
                     
                           c)
                        
                        
                           vallandamine.
                        
                     
         3.   Ühe eksimuse eest võib määrata üheainsa distsiplinaarkaristuse.
   Artikkel 56
   1.   Direktor võib töötaja vahetu ülemuse ettepanekul või omal algatusel teha töötajale hoiatuse või noomituse ilma haldusnõukoguga konsulteerimata. Enne seda tuleb töötaja ära kuulata. Soovi korral võib töötaja hoiatusele või noomitusele vastata. Vastus säilitatakse töötaja individuaalses toimikus.
   2.   Muud karistused määrab haldusnõukogu pärast artiklis 58 ettenähtud distsiplinaarmenetlust. Nimetatud menetlus algatatakse direktori või haldusnõukogu initsiatiivil ning pärast seda, kui asjaomane töötaja on ära kuulatud.
   Artikkel 57
   1.   Kui töötajat süüdistatakse raskes eksimuses, milleks võib olla ametikohustuste täitmatajätmine või tavaõiguse vastane süütegu, võib direktor otsustada, et eksimuse toimepanija leping peatatakse. Selline otsus on ennetava iseloomuga ning see tuleb vastu võtta hiljemalt nelja tööpäeva jooksul pärast eksimuse teatavakssaamist.
   2.   Lepingu peatamise otsuses tuleb täpsustada, kas töötajale jääb peatamise ajal õigus saada töötasu, või määrata kindlaks töötasust kinnipeetav summa, mis ei tohi olla suurem kui pool töötaja põhipalgast.
   3.   Kui töötaja suhtes ei ole tehtud mingit otsust kahe kuu jooksul alates lepingu peatamise kuupäevast, peab peatamise jätkumise kinnitama haldusnõukogu.
   4.   Kui töötaja suhtes ei ole tehtud mingit otsust nelja kuu jooksul alates lepingu peatamise kuupäevast, hakkab töötaja taas saama töötasu täies ulatuses.
   5.   Kui töötajale ei ole distsiplinaarmenetluse tulemusel määratud ühtki karistust ning talle on tehtud üksnes hoiatus või noomitus, on tal õigus töötasust kinnipeetud summade hüvitamisele.
   6.   Kui aga töötaja suhtes on sama teo alusel algatatud kriminaalasi, selgub tema olukord lõplikult alles pärast lõplikku kohtuotsust.
   Artikkel 58
   1.   Direktori algatatud distsiplinaarmenetluse raames esitab ad hoc uurimiskomisjon direktorile aruande, milles tuleb selgelt näidata tegu, milles töötajat süüdistatakse, ning võimaluse korral teo toimepanemise asjaolusid.
   Aruanne edastatakse haldusnõukogu esimehele, kes teatab sellest süüdistatavale töötajale.
   Kui teade ei jõua töötaja kätte tema enda süül või kui töötaja keeldub teate kättesaamise kohta allkirja andmast, loetakse teade edastatuks.
   2.   Ad hoc uurimiskomisjoni koosseis ja töömeetodid määratakse kindlaks direktori ettepanekul haldusnõukogu poolt vastu võetud sisekorraeeskirjades.
   III JAOTIS
   DIREKTOR
   Artikkel 59
   1.   Käesoleva eeskirja töötajate õigusi ja kohustusi käsitlevaid sätteid kohaldatakse direktori suhtes mutatis mutandis.
   2.   Kui käesolevas eeskirjas on ette nähtud, et direktor võtab vastu otsuseid töötajate ja kohalike töötajate suhtes, siis samasuguseid otsuseid direktori suhtes võtab vastu haldusnõukogu.
   Kui aga on ette nähtud, et töötajad ja kohalikud töötajad annavad direktorile teavet, siis direktor annab samasugustel juhtudel teavet haldusnõukogule.
   IV JAOTIS
   SOTSIAAL- JA MAKSUSÄTTED NING KAEBUSTE ESITAMIST KÄSITLEVAD SÄTTED
   I PEATÜKK
   Sotsiaalsätted
   1. jagu
   Sotsiaalkindlustus
   Artikkel 60
   1.   Töötaja, direktor ja vajaduse korral nende keskuse poolt tunnustatud pereliikmed võivad valida selle riigi sotsiaalkindlustusskeemi, mille territooriumil asub keskuse peakorter, selle riigi sotsiaalkindlustusskeemi, kus nad viimati elasid, selle riigi sotsiaalkindlustusskeemi, mille kodanikud nad on, või mis tahes eraõigusliku sotsiaalkindlustusskeemi, mille kohta keskus on sõlminud lepingu.
   Sellise valiku võib siiski teha kolme kuu jooksul pärast töölevõtmist vaid ühel korral ning valik jõustub tööleasumise päeval.
   2.   Töötaja, direktor ja seaduslik abikaasa, kellel ei ole mis tahes muude õigus- või haldusnormide alusel õigus saada samalaadseid ja sama taseme sotsiaalkindlustushüvitisi, ning nende eestkoste all olevad lapsed sisekorraeeskirjade tähenduses on kindlustatud haigusriskide vastu. Nimetatud riskide vastu kindlustatuse ulatus on määratletud direktori ettepanekul haldusnõukogu poolt vastu võetud sisekorraeeskirjades.
   3.   Haigusriskide vastu kindlustamiseks vajalikud maksed tasuvad kindlustatu ja keskus kooskõlas lõikes 2 osutatud sisekorraeeskirjadega.
   Artikkel 61
   1.   Artiklis 60 osutatud sisekorraeeskirjades määratud tingimustel on töötaja ja direktor alates tööleasumise päevast kindlustatud kutsehaiguste ja tööõnnetuste vastu. Nad peavad kandma osa kindlustuskuludest.
   2.   Riskid, mille vastu ei kindlustata, tagatud sotsiaalkindlustushüvitised ning hüvitatavad kulud täpsustatakse lõikes 1 osutatud sisekorraeeskirjades.
   Artikkel 62
   1.   Kui töötajal või direktoril sünnib laps, makstakse isikule, kelle eestkoste all laps tegelikult on, ühekordset toetust kooskõlas artiklis 60 osutatud sisekorraeeskirjadega.
   2.   Sünnitoetuse saaja peab deklareerima sama lapse eest mujalt saadavad samalaadsed hüvitised, mis arvatakse lõikes 1 ettenähtud toetuse summast maha. Kui lapse isa ja ema kuuluvad mõlemad keskuse töötajate hulka, kellel on õigus sellist toetust saada, makstakse toetust ainult ühele neist.
   2. jagu
   Sotsiaalkindlustusfond
   Artikkel 63
   1.   Kooskõlas direktori ettepanekul haldusnõukogu poolt vastu võetud sisekorraeeskirjadega asutab keskus töötajate ja direktori sotsiaalkindlustusfondi. Töötajate ja keskuse kohustusliku ja vabatahtliku osaluse ning keskusest lahkuvate töötajate fondiosakute väljamaksmise tingimused määratakse kindlaks nimetatud sisekorraeeskirjades.
   2.   Fondi moodustamiseks vajalikud maksed tasuvad kindlustatu ja keskus kooskõlas lõikes 1 osutatud sisekorraeeskirjadega.
   3. jagu
   Lahkumishüvitis
   Artikkel 64
   1.   Töötaja, kelle leping lõpetatakse töötaja ja keskuse kokkuleppel ning kes on töötanud keskuses vähemalt viis aastat, võib haldusnõukogu otsusega ja direktori aruande alusel kooskõlas direktori ettepanekul haldusnõukogu poolt vastu võetud sisekorraeeskirjadega saada lahkumishüvitist.
   2.   Lahkumishüvitist ei maksta automaatselt, selle puhul peetakse silmas eelkõige keskuse huve ja eesmärke. Hüvitise maksmise tingimused määrab haldusnõukogu direktori ettepanekul ning see toimub kooskõlas lõikes 1 osutatud sisekorraeeskirjadega.
   3.   Lahkumishüvitist ei maksta, kui leping lõpetatakse artiklite 36 või 37 alusel.
   4.   Direktor ei saa lahkumishüvitist.
   5.   Lahkumishüvitist ei maksta samaaegselt artikli 34 lõikes 5 osutatud hüvitisega.
   II PEATÜKK
   Maksusätted
   Artikkel 65
   1.   Keskuse direktor ja töötajad tasuvad neile keskuse poolt makstavalt töötasult tulumaksu.
   Maksu tasumise tingimused on esitatud III lisas. Vajaduse korral võib komitee nimetatud lisa muuta.
   2.   Maksu peab töötasult kinni keskus. Maksusumma kantakse tuluna keskuse eelarvesse.
   III PEATÜKK
   Kaebusi käsitlevad sätted
   Artikkel 66
   1.   Töötaja ja direktor võivad pädevalt instantsilt taotleda enda suhtes otsuse tegemist. Pädev instants teeb oma põhjendatud otsuse asjaomasele isikule teatavaks kahe kuu jooksul alates taotluse saamise päevast. Kui nimetatud tähtaja lõppedes ei ole vastust antud, tähendab see, et taotlus on tagasi lükatud ning isik võib esitada nõude lõike 2 tähenduses.
   2.   Töötaja ja direktor võivad esitada pädevale instantsile nõude seoses neid puudutanud teoga, milleks võib olla pädeva instantsi poolt nende suhtes tehtud otsus või käesolevas eeskirjas ettenähtud meetme rakendamata jätmine. Nõue on kirjalik dokument, milles taotletakse tekkinud vaidluse lahendamist poolte kokkuleppel. Nõue tuleb esitada kahe kuu jooksul, vastasel korral on see kehtetu. Nimetatud tähtaja algust arvestatakse:
   
               —
            
            
               alates otsuse adressaadile teatavakstegemise päevast, ning hiljemalt alates päevast, mil see sai asjaomasele isikule teatavaks, kui tegemist on individuaalse meetmega; kui individuaalne meede võib puudutada teist isikut peale adressaadi, arvestatakse tähtaega alates päevast, mil kõnealune isik sai meetmest teatavaks,
            
         
               —
            
            
               alates vastamistähtaja lõppkuupäevast, kui nõue on seotud taotluse tagasilükkamisega lõike 1 tähenduses.
            
         Pädev instants teeb oma põhjendatud otsuse asjaomasele isikule teatavaks kahe kuu jooksul alates nõude esitamise päevast. Kui nimetatud tähtaja lõppedes ei ole vastust antud, tähendab see, et nõue on tagasi lükatud ning isik võib esitada kaebuse artikli 67 tähenduses.
   Pädeva instantsi põhjendatud otsuse vastuvõtmise menetlus määratakse kindlaks direktori ettepanekul haldusnõukogu poolt vastu võetud sisekorraeeskirjades.
   Pädev instants on käesoleva artikli tähenduses:
   
               —
            
            
               suhetes töötajatega direktor,
            
         
               —
            
            
               suhetes direktoriga ning direktori poolt võetud distsiplinaarmeetmete vastu esitatud kaebuste korral haldusnõukogu,
            
         
               —
            
            
               direktori suhtes haldusnõukogu poolt võetud distsiplinaarmeetmete vastu esitatud kaebuste korral komitee.
            
         Artikkel 67
   1.   Töötajate ja keskuse vahelised vaidlused ning direktori ja keskuse vahelised vaidlused lahendatakse lepituse teel IV lisas ettenähtud menetluse kaudu. Kui kokkulepet ei suudeta saavutada, on töötajal õigus pöörduda Rahvusvahelise Tööorganisatsiooni halduskohtusse.
   2.   Rahvusvahelise Tööorganisatsiooni halduskohtus, edaspidi “halduskohus” on pädev lahendama keskuse ja selle töötajate vahelisi vaidlusi artikli 66 lõikes 2 osutatud asjaomast isikut ebasoodsalt mõjutavate tegude õiguspärasuse küsimuses.
   3.   Halduskohtusse või esitada kaebuse üksnes juhul, kui:
   
               —
            
            
               pädevale instantsile on artikli 66 lõike 2 alusel samas artiklis ettenähtud aja jooksul esitatud nõue,
            
         
               —
            
            
               nõue on selgesõnalise või vaikimisi otsusega tagasi lükatud,
            
         
               —
            
            
               lepitusmenetlus ei ole tulemust andnud.
            
         4.   Kaebused lõike 2 tähenduses esitatakse kolme kuu jooksul. Nimetatud tähtaja kulgemine algab:
   
               —
            
            
               alates nõudele vastamiseks tehtud otsuse teatavakstegemise päevast,
            
         
               —
            
            
               alates vastamistähtaja tähtpäevast, kui kaebus on seotud artikli 66 lõike 2 alusel esitatud nõude tagasilükkamisega. Kui nõue on pärast esialgset vaikimisi tagasilükkamist tagasi lükatud ka selgesõnalise otsusega enne kaebuse esitamiseks ettenähtud tähtaja lõppu, algab nimetatud tähtaja kulgemine sellest hetkest uuesti.
            
         V JAOTIS
   KOHALIKUD TÖÖTAJAD
   Artikkel 68
   1.   Kohaliku töötaja võtab tööle direktor, kes sõlmib temaga tähtajalise lepingu.
   2.   II jagu, välja arvatud artiklite 6–10, 29, 31–37, 40–43 ja 46–50 ning VI peatükki sätteid, kohaldatakse kohalike töötajate suhtes mutatis mutandis.
   Artikkel 69
   Kohaliku töötaja töötingimused, eriti:
   
               a)
            
            
               töölevõtmise ja töölepingu lõpetamise tingimused;
            
         
               b)
            
            
               puhkuse;
            
         
               c)
            
            
               palgaastme ja töötasu,
            
         määrab direktor kooskõlas selle riigi õigusaktide ja tavadega, kus töötaja asub ametikohuseid täitma.
   Artikkel 70
   Keskus tasub sotsiaalkindlustuse valdkonnas maksed, mida tööandja peab tasuma kooskõlas selle riigi õigusaktide ja tavadega, kus töötaja asub ametikohuseid täitma.
   Artikkel 71
   Kohalik töötaja võib direktorilt taotleda enda suhtes otsuse tegemist. Direktor teeb oma põhjendatud otsuse asjaomasele isikule teatavaks ühe kuu jooksul alates taotluse saamise päevast. Kui töötaja otsusega ei nõustu, võib ta artikli 72 alusel esitada kaebuse.
   Artikkel 72
   Keskuse ja kohaliku töötaja vahel tekkinud vaidlused lahendatakse selle riigi pädevas kohtus, kus kohalik töötaja töötab.
   VI JAOTIS
   VÄLISMAAL TEENISTUSES OLEVAD TÖÖTAJAD
   Artikkel 73
   Välismaal teenistuses olevate töötajate suhtes kohaldatavad sätted nähakse ette direktori ettepanekul haldusnõukogu poolt vastu võetud sisekorraeeskirjades.
   VII JAOTIS
   AJUTISELT KESKUSESSE ÜLEVIIDUD TÖÖTAJATE SUHTES KOHALDATAVAD SÄTTED
   Artikkel 74
   Koostööd või töötajate vahetust käsitlevate erikokkulepete alusel organisatsioonidest või äriühingutest ajutiselt keskusesse üleviidud isikute suhtes kohaldatavad sätted nähakse ette direktori ettepanekul haldusnõukogu poolt vastu võetud sisekorraeeskirjades.
   VIII JAOTIS
   LÕPPSÄTTED
   Artikkel 75
   Käesolev eeskiri jõustub samaaegselt AKV-EÜ suursaadikute komitee otsusega, millega eeskiri kinnitatakse.
   Artikkel 76
   Käesolev otsus jõustub vastuvõtmise päeval.
   
      Brüssel, 27. september 2006
      
         
            Suursaadikute komitee nimel
         
         
            eesistuja
         
         R. MAKONGO
         
      
   
   
      (1)  EÜT L 317, 15.12.2000, lk 3. Lepingut on viimati muudetud Luxembourgis 25. juunil 2005. aastal sõlmitud lepinguga (ELT L 287, 28.10.2005, lk 4).
   
      I LISA
      PÕLLUMAJANDUSE JA MAAPIIRKONDADEGA SEOTUD KOOSTÖÖ TEHNILISE KESKUSE
      LEPING (1) JÄRGMISE ISIKUGA:
      
                   
               
               
                  Proua/preili/härra
               
            
                   
               
               
                  sünnikuupäev
               
            
                   
               
               
                  kodakondsus
               
            
                   
               
               
                  isikutunnistus nr
               
            
                   
               
               
                  välja antud
               
            Võttes arvesse teavet, mille esitasite töökohale kandideerimisel, ning töötajate leidmiseks korraldatud konkursi tulemusi, on põllumajanduse ja maapiirkondadega seotud koostöö tehniline keskus, keda esindab direktor …, AKV-EÜ suursaadikute komitee otsuse nr 5/2006 artikli 6 alusel otsustanud Teid tööle võtta.
      Teie teenistustingimused on järgmised.
      
                  1.
               
               
                  KESTUS
                  Käesolev leping on tähtajatu ning jõustub … Cotonou lepingu III lisa raames.
               
            
                  2.
               
               
                  KATSEAEG
                  Esimesed kuus töökuud moodustavad katseaja. Selle aja jooksul võivad mõlemad osapooled tähtkirja teel käesoleva lepingu ette teatamata lõpetada. Katseaega ei rakendata, kui töötaja ei asu keskuses tööle esmakordselt.
               
            
                  3.
               
               
                  KOHT
                  Töötaja töökoht on praegu …. Keskuse huvides võidakse töötaja siiski määrata tööle mõnda teise kohta.
               
            
                  4.
               
               
                  KLASSIFIKATSIOON
                  Kategooria:
                  Palgaaste:
                  Järk:
                  Käesolevaga olete nõus, et direktor võib alati, kui peab seda keskuse huvides vajalikuks, määrata Teid ametikohale, mis eeldab Teie palgaastmele ja kategooriale vastavate ülesannete täitmist ning mis võib tuua kaasa Teie volituste muutumise.
               
            
                  5.
               
               
                  TÖÖNÄDAL
                  Töönädala pikkus on kolmkümmend seitse ja pool tundi.
               
            
                  6.
               
               
                  TÖÖLT LAHKUMINE PÄRAST ETTETEATAMISAEGA
                  Vastavalt keskuse kehtivale personalieeskirjale võivad mõlemad lepinguosalised käesoleva lepingu lõpetada tähtkirja teel.
               
            
                  7.
               
               
                  TÖÖTAJATE SUHTES KEHTIVAD EESKIRJAD
                  Mõlemad lepinguosalised nõustuvad, et nende suhtes on siduvad järgmised eeskirjad:
                  
                              a)
                           
                           
                              keskuse põhikiri ja töösisekorraeeskiri, keskuse personalieeskiri ja peakorteri leping;
                           
                        
                              b)
                           
                           
                              mis tahes sisekorraeeskirjad, mis on vastu võetud eespool nimetatud personalieeskirja alusel ning mille puhul kinnitate, et olete neist teadlik, kusjuures sisekorraeeskirjade muudatusi võite vaidlustada üksnes pärast seda, kui neist on Teile teatatud;
                           
                        
                              c)
                           
                           
                              individuaalselt Teiega seotud tingimused, mille keskus on kindlaks määranud kooskõlas eespool nimetatud personalieeskirja artikli 1 lõikega 5.
                           
                        Te loobute sõnaselgelt eespool nimetatud personalieeskirjas tööleasumisega seoses ettenähtud soodustustest, mida olete juba saanud keskusega varem sõlmitud lepingu alusel.
                  Kui olete keskuses varem töötanud, võetakse varasemat tööstaaži arvesse ka käesoleva lepingu raames.
               
            
                  8.
               
               
                  VAIDLUSED
                  Teie ja keskuse vahelised vaidlused lahendatakse lepituse teel või Rahvusvahelise Tööorganisatsiooni halduskohtus kooskõlas personalieeskirja artikliga 67.
                  Vaidlusi ei lahendata ühelgi muul viisil.
               
            
                  9.
               
               
                  ANKEEDID
                  A-lisa (administratiivandmete ankeet) ja B-lisa (perekonnaandmete ankeet) on lepingu lahutamatu osa.
               
            Brüssel,
      Põllumajanduse ja maapiirkondadega seotud koostöö tehnilise keskuse nimel
      direktor
      Keskuse direktorile
      Nõustun käesoleva lepingu ja selles esitatud tingimustega.
      Olen tutvunud keskuse põhikirja ja töökorra, personalieeskirja ning sisekorraeeskirjadega.
      Nõustun personalieeskirja reeglitega, mis käsitlevad minu ja keskuse vahel tekkida võivate vaidluste lahendamist ning loobun sõnaselgelt mis tahes muust vaidluste lahendamise viisist, sealhulgas mis tahes muusse kohtusse pöördumisest.
      Kuupäev
      Töötaja allkiri
      
         (1)  Eeskirja artiklis 6 osutatud tähtajaliste ja lühiajaliste lepingute jaoks tuleb välja töötada tüüpleping, et võtta arvesse selliste lepingute suhtes kohaldatavaid sätteid ning võimaldada lepingu sõlmimisel lisada ka individuaalseid tingimusi.
      
         I LISA A-LISA
         ANKEET ADMINISTRATIIVANDMETEGA
         Perekonnanimi:
         Eesnimi (eesnimed):
         Sünnikuupäev:
         Perekonnaseis:
         Lepingu sõlmimise kuupäev:
         Lepingu jõustumise kuupäev:
         Lepingu kestus:
         Päritoluriik:
         Elukoht teenistuse ajal:
         Kategooria, palgaaste ja järk:
         Põhipalk:
         Eriklauslid:
         Töötaja allkiri
         Direktor
      
      
         I LISA B-LISA
         PEREKONNAANDMETE ANKEET
         Perekonnanimi:
         Eesnimi (eesnimed):
         Sünnikoht ja -kuupäev:
         ÜLALPEETAVAD
         Perekonnanimi/eesnimi (eesnimed):
         Sünnikoht ja -kuupäev:
         Sugulus- või hõimlusside:
         Perekonnaseis:
         Kodakondsus:
         Allakirjutanu tõendab, et eespool toodud andmed on õiged
         Töötaja allkiri
         Direktor
         Kuupäev:
      
   
   
      II LISA
      BRUTOPALKADE TABEL (EURODES)
      Kehtib alates 1. juulist 2003 (juuni 2003 indeks).
      
                  Kategooria
               
               
                  Aste
               
               
                  Ametikoht
               
               
                   
               
            
                   
               
               
                   
               
               
                   
               
               
                  1
               
               
                  2
               
               
                  3
               
               
                  4
               
               
                  5
               
               
                   
               
            
                  
                              1.
                           
                           
                              Direktor
                           
                        
               
                  1A
               
               
                  Direktor
               
               
                  12 899,93
               
               
                   
               
               
                   
               
               
                   
               
               
                   
               
               
                   
               
            
                  
                              2.
                           
                           
                              Spetsialist
                           
                        
               
                  2A
               
               
                  Peaspetsialist
               
               
                  9 180,47
               
               
                  9 732,92
               
               
                  10 281,99
               
               
                   
               
               
                   
               
               
                   
               
            
                  2B
               
               
                  Peaspetsialist
               
               
                  7 345,74
               
               
                  7 785,67
               
               
                  8 263,10
               
               
                  8 740,52
               
               
                  9 255,49
               
               
                   
               
            
                  2C
               
               
                  Spetsialist
               
               
                  6 424,96
               
               
                  6 830,79
               
               
                  7 233,20
               
               
                  7 639,03
               
               
                  8 085,13
               
               
                   
               
            
                  2D
               
               
                  Spetsialist
               
               
                  5 143,70
               
               
                  5 453,04
               
               
                  5 783,82
               
               
                  6 131,11
               
               
                  6 500,99
               
               
                   
               
            
                  
                              3.
                           
                           
                              Kantseleitöötaja
                           
                        
               
                  3A
               
               
                  Vanemassistent
               
               
                  4 296,95
               
               
                  4 533,61
               
               
                  4 811,90
               
               
                  5 122,23
               
               
                  5 435,98
               
               
                   
               
            
                  3B
               
               
                  Sekretariaadi assistent
               
               
                  3 304,56
               
               
                  3 505,82
               
               
                  3 710,38
               
               
                  3 928,65
               
               
                  4 150,31
               
               
                   
               
            
                  3C
               
               
                  Sekretär
               
               
                  2 387,19
               
               
                  2 533,84
               
               
                  2 680,48
               
               
                  2 827,12
               
               
                  3 011,27
               
               
                   
               
            
                  
                              4.
                           
                           
                              Abitöötaja
                           
                        
               
                  4A
               
               
                  Tehniline töötaja
               
               
                  1 947,27
               
               
                  2 056,39
               
               
                  2 165,54
               
               
                  2 278,06
               
               
                  2 424,71
               
               
                   
               
            Iga palgaastme kõrgeima järgu töötajate arv ei tohi ületada 25 % selle astme ametikohtade koguarvust, välja arvatud astme 1A puhul.
   
   
      III LISA
      KESKUSE KASUKS TASUTAVA MAKSU KOHALDAMISE
      TINGIMUSED
      
                  1.
               
               
                  Personalieeskirja artiklis 65 osutatud maksu on kohustatud tasuma keskuse direktor ja töötajad, kuid mitte kohalikud töötajad.
                  Maksu tasutakse kord kuus keskuse poolt igale maksukohustuslasele tasutud palgalt ja mis tahes muudelt tasudelt.
                  Maksustatavast summast arvatakse siiski maha ühe- või mitmekordsed väljamaksed või hüvitised, millega hüvitatakse tööülesannete täitmisel tehtud kulutused.
               
            
                  2.
               
               
                  Pere- ja sotsiaalhüvitised arvestatakse maksustatavast summast maha.
               
            
                  3.
               
               
                  Pärast punktide 1 ja 2 kohaldamist saadud summast 10 % suhtes kehtib maksuvabastus tööalasteks ja isiklikeks kulutusteks.
                  Iga lapse või teise eestkoste all oleva isiku kohta kehtib täiendav maksuvabastus summalt, mis ületab kahekordselt maksukohustuslase saadava lapsetoetuse summa.
                  Maksustava summa arvestamisel kehtib täiendav maksuvabastus 16 % ulatuses kõigi väljaspool kodumaad tegutsevate töötajate brutotasust; minimaalne maksuvabastus käesoleva sätte tähenduses ei või olla väiksem kui 200 eurot.
                  Kõik summad, mida maksukohustuslane tasub vastavalt tema suhtes kohaldatavatele sotsiaalõigusaktidele, arvatakse maksustatavast tulust maha kooskõlas käesoleva eeskirja artiklitega 60–63 ja vastavate sisekorraeeskirjadega.
               
            
                  4.
               
               
                  Maksusumma arvestatakse punkti 3 kohaldamisel saadud summa alusel, kusjuures summa, mis ei ole suurem kui 104 EUR, maksustatakse 0 % ulatuses, ning ülejäänud summade suhtes kohaldatakse järgmist protsenti:
                  
                              —
                           
                           
                              00,0 % summalt, mis on väiksem kui
                           
                           
                              104 eurot,
                           
                           
                               
                           
                           
                               
                           
                        
                              —
                           
                           
                              08 % summalt vahemikus
                           
                           
                              105
                           
                           
                              —
                           
                           
                              1 605 eurot,
                           
                        
                              —
                           
                           
                              10 % summalt vahemikus
                           
                           
                              1 606
                           
                           
                              —
                           
                           
                              2 212 eurot,
                           
                        
                              —
                           
                           
                              12,5 % summalt vahemikus
                           
                           
                              2 213
                           
                           
                              —
                           
                           
                              2 536 eurot,
                           
                        
                              —
                           
                           
                              15 % summalt vahemikus
                           
                           
                              2 537
                           
                           
                              —
                           
                           
                              2 880 eurot,
                           
                        
                              —
                           
                           
                              17,5 % summalt vahemikus
                           
                           
                              2 881
                           
                           
                              —
                           
                           
                              3 478 eurot,
                           
                        
                              —
                           
                           
                              20 % summalt vahemikus
                           
                           
                              3 479
                           
                           
                              —
                           
                           
                              3 515 eurot,
                           
                        
                              —
                           
                           
                              22,5 % summalt vahemikus
                           
                           
                              3 516
                           
                           
                              —
                           
                           
                              3 840 eurot,
                           
                        
                              —
                           
                           
                              25 % summalt vahemikus
                           
                           
                              3 841
                           
                           
                              —
                           
                           
                              4 152 eurot,
                           
                        
                              —
                           
                           
                              27,5 % summalt vahemikus
                           
                           
                              4 153
                           
                           
                              —
                           
                           
                              4 475 eurot,
                           
                        
                              —
                           
                           
                              30 % summalt vahemikus
                           
                           
                              4 476
                           
                           
                              —
                           
                           
                              4 789 eurot,
                           
                        
                              —
                           
                           
                              32,5 % summalt vahemikus
                           
                           
                              4 790
                           
                           
                              —
                           
                           
                              5 113 eurot,
                           
                        
                              —
                           
                           
                              35 % summalt vahemikus
                           
                           
                              5 114
                           
                           
                              —
                           
                           
                              5 424 eurot,
                           
                        
                              —
                           
                           
                              40 % summalt vahemikus
                           
                           
                              5 425
                           
                           
                              —
                           
                           
                              5 748 eurot,
                           
                        
                              —
                           
                           
                              45 % summalt, mis on suurem kui
                           
                           
                              5 749 eurot.
                           
                           
                               
                           
                           
                               
                           
                        Maksusumma ümardatakse madalamale.
                  Eespool näidatud maksuskaala oli kehtiv 1. juuli 2003 seisuga.
               
            
                  5.
               
               
                  Erandina punktide 3 ja 4 suhtes maksustatakse ületundide eest saadavat tasu maksumääraga, mida väljamaksmisele eelneval kuul kohaldati töötaja maksustatava töötasu kõige kõrgema summa suhtes.
                  Töölt lahkumise tõttu tehtavaid väljamakseid maksustatakse pärast punkti 3 kolmes esimeses lõigus osutatud maksuvabastuste kohaldamist määraga, mis moodustab kaks kolmandikku viimase palga väljamaksmise hetkel kehtinud suhtest:
                  
                              —
                           
                           
                              tasutava maksusumma
                              ja
                           
                        
                              —
                           
                           
                              punktides 1, 2 ja 3 määratletud maksustatava tulu vahel.
                           
                        
            
                  6.
               
               
                  Kui maksustatav tulu on teenitud vähem kui kuu aja jooksul, kohaldatakse sama maksumäära mis vastava kuumakse puhul.
                  Kui maksustatav tulu on teenitud rohkem kui kuu aja jooksul, arvestatakse maksusumma nii, nagu oleks tulu jagunenud ühtlaselt kuude peale, mil see teeniti.
                  Juurdemaksmisele kuuluvad summad, mis on seotud mõne teise kuuga kui see, mil maksmine aset leiab, maksustatakse maksumääraga, mida oleks kohaldatud, kui maksed oleks tehtud õigel kuupäeval.
               
            
                  7.
               
               
                  Komitee võtab vastu käesolevas lisas ettenähtud sätete kohaldamiseks vajalikud sätted.
                  Nende sätete kohaldamise eest vastutab keskuse direktor.
                  Vajaduse korral lähtub ta samas valdkonnas Euroopa Ühenduste ametnike suhtes kohaldatavatest eeskirjadest ja eriti nõukogu 29. veebruari 1968. aasta määrusest (EMÜ, Euratom, ESTÜ) nr 260/68, millega kehtestatakse Euroopa ühendustele makstavate maksude kohaldamise tingimused ja kord (1).
               
            
         (1)  EÜT L 56, 4.3.1968, lk 8. Määrust on viimati muudetud määrusega (EÜ, Euratom) nr 1750/2002 (EÜT L 264, 2.10.2002, lk 15).
   
   
      IV LISA
      LEPITAMINE
      Artikkel 1
      Reguleerimisala
      Keskuse töötajate või direktori ning keskuse vahelised vaidlused võib lahendada lepituse teel kooskõlas käesoleva menetluskorraga.
      Artikkel 2
      Mõisted
      Käesolevas menetluskorras kasutatakse järgmisi mõisteid, välja arvatud juhul, kui kontekst eeldab teistsugust tähendust:
      
                  —
               
               
                  AKV riik: Cotonou lepingule allakirjutanud Aafrika, Kariibi mere ja Vaikse ookeani piirkonna riik,
               
            
                  —
               
               
                  liikmesriik: Euroopa Liidu liikmesriik,
               
            
                  —
               
               
                  kohus: Rahvusvahelise Tööorganisatsiooni halduskohus,
               
            
                  —
               
               
                  leping: AKV-EÜ koostööleping (Cotonou leping),
               
            
                  —
               
               
                  ministrite nõukogu: Cotonou lepingus osutatud AKV-EÜ ministrite nõukogu,
               
            
                  —
               
               
                  komitee: AKV-EÜ suursaadikute komitee,
               
            
                  —
               
               
                  nõukogu: põllumajanduse ja maapiirkondadega seotud koostöö tehnilise keskuse nõukogu,
               
            
                  —
               
               
                  keskus: põllumajanduse ja maapiirkondadega seotud koostöö tehniline keskus,
               
            
                  —
               
               
                  eeskiri: põllumajanduse ja maapiirkondadega seotud koostöö tehnilise keskuse personalieeskiri,
               
            
                  —
               
               
                  hageja: osapool, kes algatab lepitusmenetluse, tehes teisele osapoolele teatavaks lepitustaotluse ja oma nõuded,
               
            
                  —
               
               
                  kostja: lepitusmenetluse osapool, kelle vastu nõuded esitatakse,
               
            
                  —
               
               
                  osapool: lepitusmenetluses menetluse hageja või kostja.
               
            Artikkel 3
      Teatamine ja tähtaegade arvestamine
      1.   Kõik käesolevates protseduurireeglites ettenähtud teated tuleb edastada tähtkirja teel või anda adressaadile isiklikult üle ning iga teate puhul tuleb nõuda kuupäeva ja allkirjaga kinnitust kättesaamise kohta. Teate saamise kuupäev on päev, mil teade sel viisil edastatakse. Kui teade ei jõua töötaja kätte tema enda süül või kui töötaja keeldub teate kättesaamise kohta allkirja andmast, loetakse teade edastatuks.
      2.   Käesolevas menetluskorras ettenähtud tähtaja kulgemine algab teate, teatise või ettepaneku adressaadi kätte jõudmise kuupäevale järgnevat päeva. Kui tähtaja viimane päev on kõnealuses teates, teatises või ettepanekus märgitud adressaadi riigis riigipüha või puhkepäev, pikendatakse tähtaega järgmise tööpäevani. Tähtaja sisse jäävad riigipühad ja puhkepäevad lähevad siiski arvesse.
      Artikkel 4
      Lepitamine
      1.   Mis tahes hetkel enne kaebuse esitamist Rahvusvahelise Tööorganisatsiooni halduskohtule võib igaüks, kellel on õigus taotleda vaidluse lahendamist, taotleda seda lepitamise teel kooskõlas käesoleva menetluskorraga.
      2.   Kui vaidluse osapooled on direktor ja keskus, peab hageja esitama komiteele taotluse lepitaja nimetamiseks.
      Komitee peab lepitaja nimetama hiljemalt kuuskümmend päeva pärast taotluse saamist.
      3.   Kui vaidluse osapooled on töötaja ja keskus, peab hageja esitama nõukogule taotluse lepitaja nimetamiseks. Lepitaja tuleb nimetada hiljemalt nelikümmend viis päeva pärast taotluse saamis.
      4.   Lepitajaks ei või nimetada isikut, kes ei ole ühegi lepingule allakirjutanud riigi kodanik.
      5.   Kolmekümne päeva jooksul alates lepitaja nimetamise teate saamisest teatab lepitust sooviv osapool oma taotlusest teisele osapoolele ja lepitajale.
      Taotlus on lepituse taotleja koostatud ülevaade, millele lisatakse asjakohased dokumendid ja tõendusmaterjal.
      6.   Kolmekümne päeva jooksul alates taotlust käsitleva teate saamisest peab teine osapool esitama lepitajale ja hagejale oma vastuse.
      7.   Lepitaja tegutseb nii mitteformaalselt ja kiiresti kui vaidluse õiglase ja objektiivse lahendamise puhul võimalik ning kuulab võrdselt ära mõlema osapoole tähelepanekud. Kumbagi osapoolt võib esindada või abistada tema volitatud isik.
      8.   Pärast küsimuse uurimist esitab lepitaja osapooltele ettepanekud vaidluse lahendamiseks.
      9.   Kui vaidlus lahendatakse, koostab lepitaja protokolli ja kirjutab sellele alla. Osapooled kirjutavad protokollile alla ja märgivad, et on sellega nõus. Selliselt allkirjastatud protokoll on osapoolte suhtes siduv.
      10.   Selliselt allkirjastatud protokolli koopiad edastatakse osapooltele.
      11.   Kui nelja kuu jooksul alates lepitaja määramisest ei ole vaidluses lahendust leitud, võivad osapooled anda vaidluse Rahvusvahelise Tööorganisatsiooni halduskohtu alla. Sellisel juhul ei mõjuta lepitusmenetluse käigus aset leidnu kummagi poole õigusi kohtus.
      12.   Kui lepitusmenetluse käigus ei jõuta tulemusele, võib asja kolme kuu jooksul anda Rahvusvahelise Tööorganisatsiooni halduskohtu alla.
   
   
      V LISA
      PERSONALIEESKIRJA ARTIKLIS 4 ETTENÄHTUD ORGANITE KOOSSEIS JA TEGEVUS
      1. JAGU
      Personalikomitee
      Personalikomitee koosneb liikmetest, kes valitakse kolmeks aastaks. Igal töötajal on õigus hääletada ja esitada valimistel oma kandidatuur. Valimised on salajased.
      Personalikomitee valimise korra ja tegevuse määrab töötajate ühinemist käsitlevas eeskirjas kindlaks töötajate üldkogu.
      Personalikomitees peavad olema esindatud kõik artiklis 7 osutatud töötajate kategooriad ning selle koosseis peab võimaluse korral kajastama keskuse AKV-EÜ pariteetsust.
      Et personalikomitee valimistulemused oleksid kehtivad, peab hääletusel osalema vähemalt kaks kolmandikku hääleõiguslikest töötajatest. Kui kvoorumit siiski kokku ei saada, on valimistulemused kehtivad, kui valimiste teises voorus osaleb hääleõiguslike töötajate enamus.
      Ülesandeid, mida täidavad personalikomitee liikmed ning töötajad, kelle personalikomitee nimetab personalieeskirja alusel või keskuse algatusel loodavatesse organitesse, käsitatakse osana nende tööülesannetest. Asjaomased isikud ei või nimetatud ülesannete täitmise tõttu kanda mingit kahju.
      2. JAGU
      Töölevõtmise ja edutamise komitee
      Direktor moodustab iga eelarves ettenähtud vaba ametikoha täitmiseks või igaks edutamiseks töölevõtmise ja edutamise komitee.
      Personalikomitee osaleb selle töös vaatlejana.
      Töölevõtmise ja edutamise komitee koosseis ja töökord määratakse kindlaks sisekorraeeskirjades.